## Ivace+i Internacional organitza una missió d’empreses importadores internacionals en la fira Futurmoda

*** En esta edició participen representants de set empreses procedents de França, Dinamarca i els Estats Units
* Esta missió comercial es du a terme en col·laboració amb l’Associació Espanyola d’Empreses de Components i Maquinària per al Calçat i la Marroquineria**

Ivace+i Internacional, dependent de la Conselleria d’Innovació, Indústria, Comerç i Turisme que dirigix Marián Cano, i l’Associació Espanyola d’Empreses de Components i Maquinària per al Calçat i la Marroquineria (AEC) han organitzat una missió de convidats internacionals a la 54 edició del Saló internacional de la Pell, Components i Maquinària per al Calçat i la Marroquineria, que se celebra esta setmana en IFA-Fira Alacant.

La directora general de Mamprenedoria i Internacionalització, Ester Olivas, ha explicat que esta acció forma part del Pla de promoció exterior d’Ivace+i Internacional “que conté 29 accions en l’últim trimestre de l’any i amb el qual facilitem nous contactes comercials i noves oportunitats de negoci a les empreses de la Comunitat Valenciana”.

En el Pla de promoció exterior –ha afegit Olivas– “donem una especial rellevància a les missions de convidats i compradors internacionals, que ens permeten mostrar, a més, els nostres certàmens firals i el potencial dels nostres sectors productius”.

En el cas de Futurmoda, “col·laborem estretament amb l’Associació Espanyola de Components i Maquinària per al Calçat (AEC) i organitzem accions com la missió de convidats que esta setmana visita Futurmoda”, ha explicat Olivas.

Concretament, representants de set empreses procedents de França, Dinamarca i els Estats Units integren la missió que visita esta setmana Futurmoda.

En esta mena d’accions, la Xarxa Exterior d’Ivace+i Internacional té un rellevant protagonisme, ja que és l’encarregada de contactar amb les potencials empreses importadores.

**Exportacions**

La Comunitat Valenciana és la primera regió espanyola exportadora de calçat i la seua indústria auxiliar, amb el 33,7 % de les exportacions espanyoles d’este sector.

Les exportacions de calçat de la Comunitat Valenciana en el període gener – juliol de 2025, últimes dades disponibles, han ascendit a 722,28 milions d’euros, la qual cosa representa un lleuger ascens respecte al mateix període de l’any anterior.

Per destinació, França se situa com el primer client amb 102,7 milions d’euros, que representen el 14 % de les exportacions de la Comunitat en els primers set mesos de l’any. A continuació, se situa Itàlia, amb 98,2 milions d’euros, amb el 13,6 % del total. Li seguixen Alemanya, els Estats Units i Portugal. Estes cinc destinacions concentren el 60 % de les exportacions de calçat de la Comunitat.

Fecha: 16/10/2025